Jeg vil da med glæde dele mine oplevelser med PostNord.
Jeg har indtil december ikke oplevet større problemer med PostNord, men siden da har jeg oplevet fejl fra Jeres side på nærmest månedligt basis.
Det hele startede med at jeg bestilte en julegave til min kære fader. Jeg ventede tålmodigt hjemme på den lovede leveringsdato og blevet noget forundret da jeg modtog en sms hvori der stod at min pakke er blevet leveret på adressen. Jeg kigger ud til postkassen, men der er heller ikke noget. Derfor ringer jeg til PostNord for at høre hvad der foregår hvortil jeg får at vide at de vil kontakte det givne postbud for at høre ham om sagen. 
Herefter går jeg ind for at tjekke min pakke på Track and Trace og finder ud af at pakkens status står som "Udleveret til Lasse **" og pakkens sidste position er åbenbart Kastrup, hvilket er et stykke fra Nørrebro, hvor jeg bor. Hmm... Jeg kender ingen Lasse og der bor ingen Lasse i opgangen... 
Lad os spole frem til ca. fire opkald til PostNord over 3 dage senere. 
Postbuddet havde svaret: "Jeg husker tydeligt at jeg var inde i opgangen for at aflevere pakken og en der hed Lasse modtog den."
Den sidste samtale ender med at I anbefaler mig at kontakte afsenderen, Coop, for at forhøre dem om min pakke. 
Derfor går jeg ned i den nærmeste Kvickly for at se om de kan hjælpe mig, hvortil jeg får svaret: "Nåh, Lasse? Ja han modtager pakker ude bagved."
"Aha!" ytrer jeg da med fornyet forhåbning. Det viser sig så at min pakke ikke er udleveret til "Kastrup", men rettere er den blevet afleveret nede i Kvickly. I køen var der en anden kunde med et lignende problem, dog var hendes pakke afleveret til en "Anne-Dorthe", men også i "Kastrup". (En pakke som også kunne findes ude bagved)
Det skal hertil siges at det er fuldkommen uacceptabelt at man vælger "levering til døren" I STEDET FOR "levering til nærmeste butik" og at ens pakke så ikke ankommer hjem til ens dør.
Det havde ikke været det værste at skulle hente den i Kvickly, selv om det stadig er forkert at I løber om hjørner med Jeres kunder, hvis det så bare havde stået på ordren i stedet for noget så mistænkeligt som i "Kastrup" udleveret til en "Lasse **".
Jeg kan godt forstå hvis Jeres medarbejdere er trætte af at gå op og ned af trapper, men det kan ikke betyde at man har lov til at fravælge det når det nu er ens arbejde og især for herefter så at lyve direkte til kunden.
Endeligt modtager jeg så en pakke med chokolade i som undskyldning fra Jer. Dog er jeg så uheldig at have en allergi overfor hasselnødder der vil give mig svære vejrtrækningsproblemer som jeg i værste tilfælde ville kunne dø af, så chokoladen måtte gå videre. 
Over de næste måneder oplever jeg så gentagne gange at mine pakker bliver "forsøgt" leveret på min adresse, men forgæves. På alle de givne gange har jeg været hjemme til at modtage pakken, men uden held og måtte derfor stå i lang kø på postkontoret næste dag. Jeg har ikke nødvendigvis klaget over disse gange da det ikke har hastet særligt meget.
Lad os spole frem til april hvor jeg bestiller en gave til min søsters fødselsdag. Leveringsdatoen angiver I som dagen før hendes fødselsdag. Jeg venter spændt hjemme, men der ankommer selvfølgelig ingen pakke. Derfor ringer jeg til jer og klager over at pakken ikke er ankommet. I undskylder igen og siger at jeg måske kan hente pakken på postkontoret dagen efter. I spørger hertil om I må sende en æske chokolade hvortil jeg fortæller Jer om min slemme allergi overfor hasselnødder. Så I lover mig, noget så venligt, at sende mig en æske chokolade uden hasselnødder.
Dagen efter har jeg endnu ikke engang modtaget bare en seddel om at pakken har været forsøgt afleveret, så jeg prøver lykken og går ned på postkontoret med mit track and trace nummer. Her finder de heldigvis pakken så min søster kunne få hendes gave i tide.
En dag eller to senere modtager jeg med posten en dejlig æske chokolade med hasselnødder i... Jeg tror det må være det mest amatør-agtige mordforsøg historien. 
I forbliver en dårlig service som lyver over for Jeres kunder.
Jeg må ønske Jer samme behandling som jeg ønskede Jeres postbud i december:
"Derfor synes jeg at I bør tage kontakt til det givne postbud og ønske ham en rigtig god jul, men fortæl ham at julemanden giver kul og ingen julegaver til dem der lyver."